ועדת הכלכלה, כנסת 17, פרוטוקול מספר 228, 2007-03-19 12:00

משה כחלון: אני פותח את הישיבה בנושא:

משה כחלון: הצעת חוק פיקוח על מחירי מצרכים ושירותים (תיקון – פיקוח על מוצרי מזון בריאותיים), התשס"ו-2006 של חבר הכנסת אפי איתם.

משה כחלון: הצעת החוק מדברת על כך שיש לעודד צריכת מוצרי מזון בריאותיים כדוגמת לחם מקמח מלא המועשר בויטמינים ומינרלים, אורז מלא, חלב דל שומן.

משה כחלון: אני אאפשר לחבר הכנסת איתם להציג את הצעת החוק ולאחר מכן נשמע את נציגי המשרדים ונמשיך בדיון.

משה כחלון: זהו דיון לקראת הכנה לקריאה ראשונה.

משה כחלון: בבקשה, חבר הכנסת איתם.

אפי איתם: אדוני היושב ראש, החוק הזה בסך הכל בא לטפל בבעיה פשוטה אבל עתירת משמעויות.

אפי איתם: אני נגד פיקוח על מחירים באופן עקרוני.

אפי איתם: אני חושב שצריך לתת לשוק לעשות את עבודתו.

אפי איתם: יחד עם זה, כאשר המדינה נדרשת מתקציבה לטפל בתוצאות של תזונה לקויה ארוכת טווח, מן הנכון שהיא גם תאמר את דברה או תפעל את הפעולה הנדרשת בתחום המניעה.

אפי איתם: ידוע היום שהעולם עובר לתפיסת עולם מניעתית בכל מה שקשור לתחלואה כרונית רחבת היקף באוכלוסיות של חברות שפע, ואין ויכוח על זה שמחלות כמו לב וסכרת הן מחלות של חברת שפע אבל העניים סובלים משתי המחלות גם יחד.

אפי איתם: מצד אחד, הם נאלצים לצרוך מוצרי יסוד מקולקלים ופגומים ומזיקים ומצד שני, הם חיים באותה חברה שמגבילה מאוד גם את הפעילות הגופנית וגם את אותם דברים שקיימים ומאזנים כל מיני תופעות בריאותיות.

אפי איתם: לכן, ברור שזה אינטרס כלכלי ואנושי ולאומי שבמדינת ישראל יהיו אנשים יותר בריאים.

אפי איתם: היקף ההשקעות וטיפולים במחלות קשות בהמשך הוא עצום והרבה יותר גדול ממה שיצטרכו להשקיע כאן, בעיקר בתחום הפיקוח ואין פה כמעט שום הוצאה נוספת כי למרבה הפלא חומרי היסוד, ככל שהם פחות מטופלים, כך הם יותר בריאים ועלותם לא עולה בהרבה ואולי אף יותר נמוכה מעלות המוצרים המטופלים.

יעקב כהן: על איזה מוצרים אתה מדבר?

אפי איתם: בסופו של דבר, את המוצרים הספציפיים משרד הבריאות יקבע.

אפי איתם: אני מדבר על מוצרי יסוד בריאים.

אפי איתם: מה שהיום אדם שידו משגת הולך וקונה לחם מקמח מלא, חלב דל שומן, הוא יכול לצרוך מוצרים שיש בהם כמות סוכרים מופחתת.

אפי איתם: אני מדבר על מוצרי יסוד.

יעקב כהן: אתה לא מדבר על דברים מוגדרים.

משה כחלון: מה שיוגדר כמצרך מזון בריאותי על ידי משרד הבריאות.

אפי איתם: תהיה ועדה של משרד הבריאות והיא תקבע.

אפי איתם: במעגל החיים הארוך של המדינה העלויות יותר נמוכות מהמשמעויות של מה שצריך לשלם אחר כך.

אפי איתם: זה חוק הגיוני מבחינה כלכלית.

אפי איתם: עסקנו קודם בשיקום שכונות.

אפי איתם: חבר'ה, אם בקצב שטיפלו באבנים היו מטפלים באנשים, היו לנו היום אנשים יותר בריאים עם תוחלת חיים יותר ארוכה.

אפי איתם: אז גם אם חזית הבית שלהם היתה יותר יפה הם היו חיים ובריאים ולא היו נכים שנזקקים לפיליפיניות ולכל מה שקשור לסיפור הזה.

אפי איתם: עד כאן הצעת החוק.

אפי איתם: אני מודע להסתייגויות שיש, בעיקר מהתחום של יעילות הפיקוח.

אפי איתם: זה אתגר אבל הוא בר השגה גם בהגדרת המוצרים וגם בהגדרת תהליכי הפיקוח.

אפי איתם: אין בזה כדי לפגוע בתפיסה הנכונה לטעמי, שרוב רובם של המוצרים צריכים להיות נסחרים באופן חופשי על פי כוחות השוק וכתוצאה מביקוש.

משה כחלון: תודה רבה.

משה כחלון: נציג משרד התמ"ת, בבקשה.

שבתאי לוי: אני מצטער שאין פה מישהו ממשרד האוצר.

לאה ורון: אנשי האוצר הוזמנו והודיעו לנו שמר אמיר אסרף יגיע לדיון.

שבתאי לוי: אני בהחלט חושב שהנושא חשוב וחשוב לעודד בכל דרך ואני יודע שמשרד הבריאות מנסה לעשות את הדבר הזה, צריכה של מוצרים בריאים על ידי תקנים מסוימים שהם קובעים כמו למשל שנקבע תקן למרגרינה נטולת שומן טראנס, שבעקבותיה חברת "יוניליבר" היום מייצרת מרגרינה נטולת שומן טראנס לצריכה ביתית.

שבתאי לוי: הכוונה שלהם שזה יגיע גם לתעשייה בהמשך.

שבתאי לוי: כל הפעולות שנעשות ונעשו על ידי משרד הבריאות הן בהחלט חשובות.

שבתאי לוי: מצד שני, אנחנו לא חושבים שהחוק שלנו, חוק הפיקוח על מחירי מצרכים ושירותים, שמלכתחילה נועד למניעת רווחים מונופוליסטים מבעלי כוח מונופוליסטי, צריך לבוא ולתת את התשובה למצרכים האלה.

שבתאי לוי: גם מתוך ניסיון שיש לנו, הכנסה לפיקוח לא בהכרח תורמת להורדת מחירים.

שבתאי לוי: נניח שמכניסים מוצר לפיקוח מחירים, אז אי אפשר לקבוע לו סתם, בצורה שרירותית מחיר נמוך אלא חייבים לעשות בדיקת רווחיות וכמו ברוב המקרים שאנחנו מדברים עליהם, השוק תחרותי והמחירים נקבעים בשוק תחרותי.

שבתאי לוי: הוזכר כאן למשל האורז המלא.

שבתאי לוי: זה מוצר שנסחר בבורסה העולמית, יש לו מחיר שנקבע בשוק העולמי וכל יבואן יכול לייבא את האורז הזה כך שהמחיר הוא מחיר שוק בינלאומי.

שבתאי לוי: אי אפשר לקבוע מחיר נמוך ממחירי השוק אלא אם כן מסבסדים את המוצרים האלה.

שבתאי לוי: אני לא חושב שלממשלה יש כוונה לסבסד מוצרים שכאלה.

שבתאי לוי: בדיקת רווחיות שיכולה להיעשות בכל מוצר כזה שיכנס לפיקוח יכול להימצא שהרווחיות נמצאת בתחום הנורמטיבי ואז לא עשינו שום דבר ולא ניתן להפחית את המחיר.

אפי איתם: כולנו יודעים שזה לא כך.

אפי איתם: קמח מלא יותר זול מקמח לבן והלחם מקמח מלא יותר יקר מהלחם האחיד.

אפי איתם: ברור לגמרי שמוצרי בריאות הפכו להיות יקרים יותר כי הם בון-טון של העשירים.

אפי איתם: ייצורם לא יותר יקר, עלותם בשוק העולמי לא יותר יקרה.

אפי איתם: אם יתברר שעלותם של המוצרים האלה היא עלות המינימום פלוס הרווח המינימאלי הנדרש, אז נגדיר את המחיר הזה כמחיר בפיקוח ואי אפשר יהיה לקחת יותר.

שבתאי לוי: הזכרת את הקמח המלא.

שבתאי לוי: כשאני מדבר עם תחנות הקמח, שאגב היום ישנה תחרות גדולה מאוד ביניהן, מה שיכול היה להביא להפחתה במחיר של הקמח המלא, מסתבר שגם בקמח המלא יש להם עלויות מיוחדות שנובעות מייצור הקמח המלא שגורמות למחיר הגבוה.

משה כחלון: תודה.

משה כחלון: בטח נשמע אותך פעמים נוספות.

משה כחלון: חבר הכנסת יעקב כהן, בבקשה.

יעקב כהן: אני רוצה לשבח את היוזם ואני חושב שזה דבר טוב והחוק הזה הוא דבר נדרש ואסביר למה.

יעקב כהן: יש תופעה: יש מאפיה שהיא היום בפיקוח מחירים על לחם.

יעקב כהן: מה היא עושה?

יעקב כהן: היא לוקחת דברים שלא בפיקוח כמו הלחם הבריאותי ושם נוצר פורקן בלי שום פרופורציה.

יעקב כהן: הייתי נותן לה סבירות שתרוויח 20,30,40.

יעקב כהן: לא יכול להיות שלחם עולה 3 שקלים ולחם בריאות עולה אצל אחד 10 שקלים ואצל אחר 6 שקלים.

יעקב כהן: 300%.

יעקב כהן: אני יודע מה שאני אומר כי אני מכיר את הנושא של אפיה ואני אומר לכם שיש הוצאות יתרות מהלחם המלא לשים מדבקה של לחם בריאות.

יעקב כהן: זו הוצאה נפרדת.

יעקב כהן: ההוצאות הן אותו דבר.

יעקב כהן: זה לא שעושים מרציפנים ושמים קרמים עם ביצים וסוכר.

יעקב כהן: לחם בריאות זה נטו.

יעקב כהן: אין כאן שום סיפורים.

יעקב כהן: לכן, ההשתוללות של המחירים של לחם מלא שעולה 5 שקלים במקום אחר עולה 10 שקלים ו-16 ו-12 שקלים.

יעקב כהן: זו שערוריה והפקרות במה שנעשה עם הלחם המלא.

חוה אלטמן: השאלה מה הוא מכיל.

יעקב כהן: יש בזה גם רמיה.

יעקב כהן: כותבים על הלחם שזה לחם בריאות ומכניסים 50% קמח לבן ו-50% קמח מלא.

משה כחלון: 50 זה בסדר.

משה כחלון: שמים 70% ויותר קמח לבן.

קריאות: 70% לבן.

יעקב כהן: הלחם הבריאותי לא מתנפח ולא יוצא יפה.

יעקב כהן: הקמח מנופה יוצא יותר יפה ולכן מרמים ומערבבים כדי שיצא יותר יפה.

יעקב כהן: זו אותה בעיה בשמן זית ואני עומד לחוקק בזה חוק.

יעקב כהן: מערבבים שמן זית זך עם שמן אחר וזו בעיה אחרת.

יעקב כהן: אנחנו חייבים לתמוך בחוק הזה, חייב להיות סדר.

יעקב כהן: אני מציע ליוזם שצריך להגדיר על איזה מוצרים מדברים.

יעקב כהן: כמו שמדברים על לחם גם על קמח.

יעקב כהן: יש הרבה משפחות שאופות לבד.

יעקב כהן: למה?

יעקב כהן: כי אין להם אמון בלחם שהם קונים בחנות וזה לא לחינם.

יעקב כהן: לכן, צריך להכניס לחוק קמח מלא.

יעקב כהן: לא יכול להיות שקמח מלא עולה כפול.

יעקב כהן: אין לזה שום סבירות.

יעקב כהן: תודה.

משה כחלון: תודה רבה.

אליהו גבאי: אני זוכר שלפני כמה שנים היו מוכרים קולה במחיר מסוים ודיאט-קולה כפול, כאשר העלות של דיאט-קולה אינה יותר גבוהה.

אליהו גבאי: ניצלו את הסיטואציה שלאנשים יש ענין בריאותי וגבו כפול.

אליהו גבאי: על מה?

אליהו גבאי: מנצלים סיטואציה שיש כעת מודעות לצרוך מזון בריאות ואז יוצא מצב שהמחירים כפולים ורק אנשים שמרשים לעצמם קונים את המוצרים.

אליהו גבאי: אנחנו נמכור מוצרים בריאותיים לבעלי יכולת ולא למי שאין לו יכולת.

אפי איתם: ואחר כך נשלם את מחיר השיקום שלהם בריבית דריבית.

אליהו גבאי: לכן, צריך לעשות לזה סוף.

אליהו גבאי: אנחנו לא יכולים להיות בני ערובה בידי אנשים שמנצלים את חוסר ההתערבות שלנו במחירים הלאה וכנראה שיש בין הגופים האלה הסכמה או קרטל ומוכרים במחירים גבוהים.

אליהו גבאי: לא יכול היות שלחם יימכר פי 3 במחיר רק בגלל שהוא לחם מלא ובגלל שיש לאנשים ענין לקנות אותו.

אליהו גבאי: זה מעשה שצריך לשים עליו יד וברגע שהמוכרים, שעושים את הכסף, לא מבינים שיש גבול למה שהפרה החולבת הזאת יכולה לתת והמחוקק צריך להיכנס כדי לעשות לזה סוף.

אליהו גבאי: אני מברך את חברי, חבר הכנסת אפי איתם, שלקח את הענין הזה והגיש הצעת חוק.

אליהו גבאי: כולם צריכים לתמוך כי לא נוכל להמשיך ולסבול את ההתעללות של המשווקים בצורה כזאת ולכן, אני תומך בשתי ידי וזה גם יאותת לאנשים האלה, שהתעללו בצרכנים, שיש גבול עד לאן הסחטנות שלהם יכולה להגיע.

אליהו גבאי: אני מקווה שבחלקם יתחילו להוזיל ואם לא, רק המחוקק יגרום לכך וכולנו צריכים לתמוך ולעזור.

משה כחלון: תודה.

אירית פורז: אני מברכת על היוזמה.

אירית פורז: קבלו ביקורת על כך שביום שדנים על מוצרי בריאות, לשים את כל המיצים הממותקים – יש בזה טעם לפגם.

אירית פורז: נאה דורש נאה מקיים.

אירית פורז: הייתי רוצה להציע הצעה קצת יותר מרחיקת לכת.

אירית פורז: יש מדינה ששמה ווילס, שקצת דומה לנו בגודל ושייכת לממלכה הבריטית.

אירית פורז: הם קיבלו לפני 15 שנה הצעה מרחיקת לכת הרבה יותר.

אירית פורז: הם התערבו בשוק המחירים כאשר מוצרים יותר בריאים הפכו להיות יותר זולים במכוון והמוצרים הפחות בריאים הפכו להיות יותר יקרים.

אירית פורז: לדוגמה, הבשר.

אירית פורז: כולם יודעים שהבשר השמן הוא הבשר היותר זול והוא הרבה פחות בריא ומאוד תורם להתפתחות של טרשת העורקים, מחלות כלי דם ולב, לחץ דם, השמנה וכולי.

אירית פורז: הם הוזילו במכוון את הבשר - -

אתי בנדלר: איך הוזילו?

אתי בנדלר: איך הם התערבו?

אירית פורז: זה מודל מלפני 15 שנה ויש מספיק כלכלנים בארץ שילמדו את המודל נכון למדינת ישראל ב-2007.

אירית פורז: אבל היתה התערבות ממשלתית מכוונת, שייקרה את המוצרים השמנים וזה נעשה במכוון בהתערבות.

אירית פורז: המוצרים השמנים יותר, הפחות בריאים, הפכו להיות יותר יקרים ו"אילצו" את האנשים להעדיף את מזונות הבריאות כי זה תאם להם לכיס.

אירית פורז: הם שינו את פני האפידמיולוגיה בווילס.

אירית פורז: הם הורידו תחלואה בהמון מחלות שאנחנו רואים בהם מגיפה הולכת וגדלה.

אירית פורז: סכרת משתוללת, יתר לחץ דם מתפרע, השמנה שאנחנו מזנבים אחרי ארצות הברית.

אליהו גבאי: אני זוכר בשנות ה-50, במעברה, כשהלכנו לקנות לחם לבן הוא היה היקר והלחם השחור היה יותר זול.

אירית פורז: אותו דבר עם מוצרי החלב.

משה כחלון: העלית פה נקודה מעניינת ואפשר ללמוד את זה.

חנה אלטמן: אני רוצה להעלות 3 דברים: אני מברכת ואני חושבת שהכיוון הוא חיובי.

חנה אלטמן: אני רוצה להגיד כמה דברים: ראשית, יש קושי עם המושג "בריא", "מזון בריא".

חנה אלטמן: יש לנו קושי, יש קושי בכל העולם עם המושג הזה כי זה מייחס כל מיני דברים שקשה לנו אתם.

חנה אלטמן: דבר שני, אין מזון אחד או שניים או שלושה שהם בריאים.

חנה אלטמן: אנשים צריכים לאכול מבחר מזונות, מגוון של מזונות מקבוצות שונות ולכן, מאוד קשה להינעל על מספר דברים וצריך לפתוח את הראש.

חנה אלטמן: אין לי לזה פתרון - -

אפי איתם: אתם, משרד הבריאות, צריכים לעשות את זה.

חוה אלטמן: אבל פה, ברשימה כתוב: מזון בריאותי.

חוה אלטמן: אני אומרת שאנחנו צריכים לחשוב על מזון בעל ערך תזונתי או על מזון שמיטיב אתנו.

חוה אלטמן: זה לא בדיוק התחום שלי אבל מזון בריאותי הוא בעייתי קצת.

צביקה גולדשטיין: אין מזון בריא.

אליהו גבאי: אם מכניסים שומן טרנס לפיתות, זה הרעלה.

עינת בדיחי: דיאט קולה זה לא בריא.

יעקב כהן: אתם מציעים לפרט?

משה כחלון: יש לך תשובה איך אפשר להתמודד עם העניין הזה?

חוה אלטמן: אני אומרת שצריך להתייחס לערך התזונתי של מזונות.

חוה אלטמן: כמו כן צריכה לקום ועדה חיה, שאחת לכמה זמן בודקת את הדברים מחדש כי יש שינוי, כמו שכולנו יודעים, מתקופת המעברות ועד היום.

חוה אלטמן: דבר שני, אני רוצה לדבר על רשימה שקיימת היום של מזונות מסובסדים או לא בדיוק, שיש עליהם פיקוח על המחירים.

חוה אלטמן: אם הרשימה הזאת היתה עולה על השולחן, יש שם הרבה מאוד מזונות ממוצרי החלב השמנים ביותר נמצאים ברשימה הזאת.

חוה אלטמן: החלב והלחם האחיד שאנחנו יודעים שהם לא מה שאנחנו רוצים נמצאים שם.

חוה אלטמן: כך שיש ממש דרישה רצינית מאוד ואנחנו צריכים את זה לבריאות שלנו, של הילדים שלנו, שזה יעשה מהר וישנו את המזונות שנמצאים שם כי זה חבל.

אתי בנדלר: את מדברת על מנגנון תוך ממשלתי.

אתי בנדלר: מישהו מתוך הממשלה מדבר אחד עם השני?

אתי בנדלר: הוועדה שקובעת איזה מוצרים יהיו בפיקוח היא ועדה ממשלתית ולא ועדה של הכנסת ולא ועדה ציבורית.

חוה אלטמן: אבל כבר היום יש רשימה כזאת ויש הרבה מזונות - -

אתי בנדלר: אבל לממשלה יש את המנגנון כדי לשנות את הרשימה הזאת.

לאה ורון: היועצת המשפטית של הוועדה שואלת מדוע משרד הבריאות אינו פונה לוועדה?

חוה אלטמן: יש פה מכתבים ואני הבאתי רק דוגמאות.

חוה אלטמן: ב-4,5 שנים האחרונות יש פניות בלי סוף.

חוה אלטמן: גם חברי הכנסת פנו וזה לא זז.

שבתאי לוי: לכן אני מצטער שנציג האוצר לא הגיע.

שבתאי לוי: הוא יושב עם נציגי משרד הבריאות.

צביקה גולדשטיין: שלום רב.

צביקה גולדשטיין: אני מתחבר למה שאמרה גברת אלטמן.

צביקה גולדשטיין: ישנם הרבה מוצרי מזון שמפותחים מדי שנה במדינת ישראל.

צביקה גולדשטיין: מדובר באלפים, 3500 בשנה, שכל אחד מהם תורם לתזונה מאוזנת ולבריאות האדם.

צביקה גולדשטיין: אין מזון בריא ולא בריא אלא חינוך לתזונה מאוזנת ונבונה.

צביקה גולדשטיין: עידוד צריכת מזון מכל סוג שהוא זה לא הכיוון אלא צריך לחנך את הצרכן לאכול במידה גם ממוצר כזה וגם ממוצר אחר.

צביקה גולדשטיין: גברת פורז משירותי בריאות כללית, אנחנו מדברים גם על פעילות גופנית.

צביקה גולדשטיין: היום אנשים צריכים לעשות פעילות גופנית וזה חלק מהפתרון.

צביקה גולדשטיין: תעשיית המזון מאוד תחרותית והמגמה היא הוצאת מחירים מפיקוח ולא הכנסה לפיקוח.

צביקה גולדשטיין: יעיד מר לוי על כל התהליכים המורכבים של פיקוח.

צביקה גולדשטיין: תעשיית המזון היא חדשנית, תחרותית, והמנגנון של פיתוח מוצרים חדשים, משופרים, דלי קלוריות, יש מגוון מוצרים וכל אחד יכול לצרוך את מה שהוא רוצה, כי זה הבסיס לצמיחה.

צביקה גולדשטיין: ברגע שהפיקוח יהיה תהליך, איפה המוטיבציה של המפעלים לייצר מוצרים חדשים וחדשניים?

צביקה גולדשטיין: נאמר פה כי מוצרי המזון תורמים לבריאות.

צביקה גולדשטיין: להערכתי, יש אלפי מוצרים במשק ולכן, אני לא פוסל את המוצרים האלה אבל להערכתי, הכלי הזה לא יהיה ישים ואני חושב שבמקום זה יכולים שירותי בריאות כללית ומאוחדת לדאוג לחינוך ותזונה מאוזנת וגם לחינוך לפעילות גופנית.

אהוד פלג: אנחנו רואים בזמן האחרון יותר ויותר התהוות של רפואה לעשירים בלבד, למשל באמצעות תכניות הביטוח המשלים של קופות החולים.

אהוד פלג: הצעת החוק הזאת, בראיה של המועצה הישראלית לצרכנות, נועדה למנוע מצב דומה בתחום הרפואה המונעת.

אהוד פלג: בריאות היא זכות שעומדת בצורה שווה לכל צרכן באשר הוא אדם ולכן, המועצה הישראלית לצרכנות מברכת על ההצעה.

אהוד פלג: אבל המועצה מבקשת להתריע בפני תופעה שאנחנו רואים אותה בתחומים אחרים ונוספים של פיקוח.

אהוד פלג: רשת הפיקוח שהמחוקק מעמיד צריכה להוות רשת ביטחון להגנת הצרכנים ולהבטחת מימוש מטרת החוק.

אהוד פלג: הסכנה היא שכשחורי הרשת גדולים מדי או שיש לה מרכיבים שמאפשרים את מתיחת החוטים על ידי גורמים אינטרסנטים עד שהחורים גדלים והולכים, הפיקוח האפקטיבי הולך ונעשה דל יותר עד שזה לא נקרא פיקוח.

אהוד פלג: אנחנו רוצים להתריע מפני התופעה הזאת כאן.

אהוד פלג: במה זה בא לידי ביטוי?

אהוד פלג: אנחנו עדים בתחומים אחרים לכך שמוצרים שנכנסו לפיקוח הלכו היצרנים ושינו מרכיב אחד קטן ובדרך הזאת התחמקו מהפיקוח.

אהוד פלג: פחת הייצור של המוצר שהיה בפיקוח ובצורה כזאת תעלו את הצרכנים, בחוסר ברירה, אל המוצר היקר יותר, שלא היה תחת פיקוח בגלל אותו צ'ופצ'יק שנוסף או הוחסר ממנו.

אהוד פלג: אנחנו רוצים להתריע מפני אותה תופעה כאן ולכן, אנחנו מבקשים להוסיף להצעת החוק מנגנון פיקוח הדוק שימנע את אותה תופעה.

אהוד פלג: החוק, שאותו באה ההצעה לתקן, מאפשר רמת פיקוח כזאת משום שבהגדרת "מצרך" הוא כולל גם "ולרבות מצרך דומה".

אהוד פלג: לכן, יש סמכות על פי החוק הזה לכלול מנגנון פיקוח הדוק שימנע את תופעת הזליגה.

אהוד פלג: תודה רבה.

משה כחלון: נמצא פה נציג משרד המשפטים?

משה כחלון: לא.

משה כחלון: נציג האוצר?

משה כחלון: אין.

משה כחלון: מהלשכה המשפטית של משרד הבריאות נמצאים פה?

חוה אלטמן: לא.

חוה אלטמן: היתה פניה מטעמם למשרד האוצר ולמשרד החקלאות ולמשרד התמ"ת בנושא הזה, להגיע להחלטות והסכמים.

חוה אלטמן: אנחנו הכנו רשימות של מזונות וכולי.

משה כחלון: יש מישהו מהלשכה המשפטית של משרד התמ"ת?

משה כחלון: אין.

משה כחלון: אני מבין שלממשלת ישראל אין ענין בחוק הזה.

משה כחלון: זו אדישות שהיא מפגינה בציניות.

משה כחלון: אנחנו עומדים פה לפני קריאה ראשונה ואין אף נציג.

לאה ורון: הנציג של האוצר מעביר שההצעה אינה כרוכה בעלות מתקציב המדינה.

משה כחלון: אני מבקש להקריא את החוק ונצביע עליו.

אפי איתם: "תיקון סעיף 1 1.

אפי איתם: בחוק פיקוח על מחירי מצרכים ושירותים, התשנ"ו-1996 (להלן – החוק), בסעיף 1, אחרי הגדרת "מצרך דומה" יבוא: ""מצרך מזון בריאותי" – מוצר מזון, שוועדה שמינה שר הבריאות קבעה כי הוא מוצר מזון התורם לבריאות, ויש לעודד את צריכתו".

אפי איתם: תיקון סעיף 6 2.

אפי איתם: בסעיף 6(ב) לחוק העיקרי, אחרי פסקה (3) יבוא: "(4) הוא מצרך מזון בריאותי ויש צורך בפיקוח על מחירו מכדי לעודד צריכת מצרכי מזון בריאותיים".

משה כחלון: האם יש הערות לסעיף 1?

אתי בנדלר: אני לא יודעת מה זאת ועדה שמינה שר הבריאות.

אתי בנדלר: זו ועדת מומחים, ועדה של עובדי המשרד?

אתי בנדלר: על מה מדובר?

אפי איתם: בסופו של דבר, אחרי שיש חקיקה, כל משרד מתקין תקנות.

אפי איתם: אני רואה את הוועדה הזאת כוועדה שתהיה מוסמכת להתקין את התקנות הנובעות מהחוק הזה.

אתי בנדלר: לא, אין כאן שום תקנות.

אתי בנדלר: מדובר על אותה ועדה שאתה מציע שימנה שר הבריאות לצורך - -

משה כחלון: זה כמו ועדת סל תרופות, שתטפל בסל המצרכים.

אפי איתם: יש ועדה שבודקת את הפיקוח על המחירים?

חוה אלטמן: במשרד הבריאות לא.

לאה ורון: הכוונה שלך זה לא הפיקוח על המחירים.

לאה ורון: ..

משה כחלון: הצעת החוק מדברת על כך ששר הבריאות ימנה ועדה שתחליט על סל מצרכים של מזון בריאות.

משה כחלון: אלה שבתוך הסל יכנסו בקטגוריה הזאת.

אתי בנדלר: זו ועדה חיצונית?

אתי בנדלר: ועדת מומחים?

אתי בנדלר: מה הכוונה?

אפי איתם: ועדת מומחים.

אירית פורז: בדומה לסל הבריאות.

אפי איתם: משהו מהסוג הזה.

אפי איתם: צריך להגדיר את זה בצורה יותר טובה.

משה כחלון: שיכולה גם להתעדכן מעת לעת.

חוה אלטמן: חשוב מאוד שבוועדה יהיו אנשי מקצוע מתחום התזונה והמזון.

אתי בנדלר: מדובר במינוי ועדה בחקיקה ראשית ובהחלט מדובר על הרכב ועדה, מדובר מי אמורים להיות, מה יהיו כישוריה.

אתי בנדלר: אני לא חשבתי שנגיע לכדי כך והייתי משוכנעת שיהיו כאן

אתי בנדלר: נציגי ממשלה שיעירו הערות ענייניות לנוסח.

אתי בנדלר: לצערי הרב, לא נמצא כאן אף נציג שיכול לתרום לדיון במובן הזה, של נוסח החוק.

אתי בנדלר: אנחנו מכינים כאן נוסח של הצעת חוק שאמורה להתפרסם ברשומות ולשאלות האלה, הקונקרטיות, אין מענה.

משה כחלון: אנחנו נסכם את הדברים לקראת קריאה שניה ושלישית.

משה כחלון: לכן, המחוקק קבע נוהל קריאת חוקים.

משה כחלון: זה לא בדיון אחד.

משה כחלון: יהיה לנו דיון לקראת קריאה שניה ושלישית ואני מקווה שהנציגים של משרדי הממשלה, שזה תפקידם, יגיעו לכאן וייקחו חלק בדיון.

משה כחלון: לכן, אני לא חושב שצריך להעניש את חברי הכנסת.

משה כחלון: אני מקווה שזאת לא שיטה שכשלא נוח להם עם איזה חוק מסוים הם לא מגיעים.

משה כחלון: לא יהיו חוקים במדינת ישראל אם המשפטנים לא יגיעו.

משה כחלון: בבקשה, חבר הכנסת איתם, יש לך עוד הערות?

אפי איתם: הייתי מציע לך לשלוח מכתב לשרים הנוגעים בדבר על ביזוי הועדה.

אפי איתם: הדברים ידועים, שהשרים ידעו.

אפי איתם: איזה מן דבר זה?

משה כחלון: אני מתכון לפנות ליועץ המשפטי לממשלה ולהעביר אליו את תוכן הפרוטוקול.

משה כחלון: אני מבקש להעביר את הפרוטוקול ליועץ המשפטי לממשלה כדי שיורה לנציגים שלו מהמשרדים השונים להגיע לדיונים של ועדת הכנסת, שמחוקקת חוקים.

משה כחלון: אני מבקש להעמיד להצבעה את סעיף 1 עם התיקון "ועדת מומחים" ואנחנו נמשיך לדון בזה לקראת קריאה שניה ושלישית.

משה כחלון: אני מבקש להביא להצבעה את תיקון סעיף 1: מי בעד – 2 מי נגד – אין סעיף 1 אושר פה אחד.

משה כחלון: בתיקון סעיף 6 אני מבקש לשנות את המילה: הוא מצרך מזון בריאותי ויש צורך בפיקוח על מנת לעודד צריכת מזון.

משה כחלון: להשמיט עת המילה "בכדי".

אתי בנדלר: זה צריך להיות "כדי".

משה כחלון: בסדר.

משה כחלון: ישאר "כדי לעודד צריכת מצרכי מזון בריאותיים.

משה כחלון: " מי בעד – 3 מי נגד – אין הסעיף אושר פה אחד.

משה כחלון: תודה רבה.